Soꞌu wane kaꞌi,
nantakalaka wane sacerdote judíoirua ooꞌulaka wane nuuꞌuliwoꞌuirua Leví nünainmüin Juan süpüla nasakirüinjachin nia sünain jaralin nia.
Ajütüüshi naya natüma na laülaayuu judíokana chakana Jerusalén.
Nnojoijaꞌa ayouktüin Juan asouktaa neꞌipajee.
—Nnojoishi tayain Cristoin chi Nüneekajalakai Maleiwa —nümakalaka namüin.
Nasakirakalaka sünain müleka niale Elías.
—Nnojo,
nnojoishi tayain Elías —nümakalaka Juan namüin.
Nasakirakalaka joo nia sünain müleka niale chi Nünüikimaajachikai Maleiwa ajütünajachikai soꞌuweena wane kaꞌi saꞌakamüin wayuu.
—Nnojo,
nnojoishi tayain chi wayuukai —müshijaꞌa joo nia namüin.
—Püküja pümaala wamüin sünain jaralin pia,
watüjaaiwa paaꞌu,
waküjaiwa namüin na kaluwanaajalakana waya pünainmüin —namakalaka nümüin Juan.
—Taya chi owoorolooshikai yaaya isashiipaꞌa süpüla yapainjatüin tü wayuukolüirua süpüla anoujaa nünain chi Senyotkai —nümakalaka Juan namüin.
Je tü pütchi nüsouktakat aka Juan,
shia tü münakat sümaiwa paala nütüma Isaías wane nünüikimaajachikai Maleiwa.
Eesü wane wayuuirua fariseo naꞌaka na ajütünakana nünainmüin Juan.
Naya na judío aꞌwaataakana suluꞌu nekeraajüin süpüshua saaꞌin namüin tü nuluwataakat anain Moisés.
Nasakirakalaka nia:
—¿Jamakaꞌa puwoutisaajakaꞌa wayuu sünain nnojolin piain Cristoin,
sünain nnojolin piain Elías,
je sünain nnojolin piain chi Nünüikimaajachikai Maleiwa?
—namakalaka nümüin Juan.
—Tawoutisaajüin neꞌe jia süka wüin.
Otta eeshi yaa jaꞌaka wane wayuu mochoojokai soꞌu wayuu sünain niainjachin eeꞌiyatüin tü shiimüinkat sümüin.
Nia taküjaka achiki jümüin,
chi anteechikai tachiiruajee.
Nnojoishi wanaapünaain taya nümaa,
süka pülashin maꞌi nia toulia —nümakalaka Juan namüin.
Eejechire nüsakinnüin Juan chajachi suluꞌu tü pueulo kanüliakat Betania chaꞌaya wane saꞌata tü süchikat Jordán chaa wüinpümüin saaꞌujee eere nuwoutisaajüin wayuu.
Shiasa mapa wattaꞌamüin,
niꞌrakalaka Juan Jesús sünain nürütkaain nünainmüin.
Nümakalaka Juan namüin na wayuu eejanakana nümaa:
“Jiirakaa,
iseeichi chi wayuu aneekünakai nütüma Maleiwa süpüla nuꞌutünajachin aaꞌin süpüla nülaꞌajaainjatüin saainjala wayuu süpüshua sainküin mmakat,
maa akaapüꞌü tü anneerü oꞌutünapüꞌükat aaꞌin watüma wayakana judíokana shiiꞌiree sülaꞌajaanüin waainjala.
Nia taküjaka achiki jümüin chi tamapüꞌükai jümüin:
‘Anteechi tachiiruajee sümaa kojuteechin nia toulia sükajee eetüjülin nia tapüleerua’.
Otta mayaainje nnojolin tatüjaain aaꞌu paala sümaa jaralin chi taküjakai achiki,
antüshijaꞌa neꞌe taya süpüla owoutisaajaa jia süpüla niꞌnnaajünüinjachin sütüma tü wayuu Israelkalüirua”,
nümakalaka Juan namüin.
Ayatshi jooluꞌu Juan sünain aküjaa süchiki süpüshua tü kasa niꞌrakat,
sümaa nümüin namüin:
“Teꞌrüin chi Naaꞌinkai Maleiwa sünain ashakataa iipünaajee eejee Maleiwa maa aka saaꞌin wane moꞌuwa.
Antüshi nia nünainmüin Jesús sünain makataleꞌeinya nia nümaa.
Mayaainje nnojolüin tatüjaain aaꞌu paala sümaa jaralin chi taküjakai achiki,
tatüjaaichipa aaꞌu nia soꞌu tü kaꞌi nüshakatakat oꞌu chi Naaꞌinkai Maleiwa naaꞌu süka tamünüin paala nütüma chi kajünalakai taya süpüla owoutisaajaa.
Müshi nia tamüin:
‘Chi wayuu piꞌreechikai sünain nüshakatüin chi Naaꞌinkai Maleiwa nünain sümaa makatüin nia nümaa,
nia aapajachika chi Naaꞌinkai Maleiwa namüin na eekai nanoujain nünain’,
müshi.
Otta tayakai,
sünainjee tü kasa teꞌrakat,
tountüin jooluꞌu taküjain jümüin nüchiki Jesús sünain shiimüin sünain niain chi Nüchonkai Maleiwa”,
nümakalaka Juan namüin na wayuukana.